Dole ผู้ตีตลาด ผลไม้พร้อมทานในไทย
สมัยก่อน หากเราอยากทานผลไม้แบบปลอกสดใหม่ๆ เราคงต้องหาจากรถเข็นผลไม้ตามข้างทาง  แต่เดี๋ยวนี้ แม้แต่ในเซเว่น อีเลฟเว่นเองก็เริ่มนำผลไม้พร้อมทานมาวางจำหน่ายกันบ้างแล้ว ซึ่งก็มีอยู่หลายแบรนด์ทั้งไทยและต่างประเทศให้เราได้เลือกกัน 
26 มิ.ย. 2563

Dole ผู้ตีตลาด ผลไม้พร้อมทานในไทย /โดย ลงทุนแมน
สมัยก่อน หากเราอยากทานผลไม้แบบปอกสดใหม่ๆ
เราคงต้องหาจากรถเข็นผลไม้ตามข้างทาง
แต่เดี๋ยวนี้ แม้แต่ในเซเว่น อีเลฟเว่นเองก็เริ่มนำผลไม้พร้อมทานมาวางจำหน่ายกันบ้างแล้ว ซึ่งก็มีอยู่หลายแบรนด์ทั้งไทยและต่างประเทศให้เราได้เลือกกัน
แต่หากถามว่าแบรนด์อะไรที่เริ่มเข้ามาตีตลาดผลไม้พร้อมทานในร้านสะดวกซื้อเป็นรายแรกๆ
หนึ่งในนั้น ก็คงเป็นแบรนด์ผลไม้ที่ชื่อว่า Dole แบรนด์ผลไม้รายใหญ่จากฮาวาย 
โดยแรกๆ ที่เริ่มวางจำหน่ายก็คือ ส้มแมนดารินในน้ำเชื่อม 
ตามมาด้วย ผลไม้สด เช่น กล้วย แอปเปิล
แล้วเรื่องราวของ Dole เป็นอย่างไร
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
Dole Food Company, Inc. เกิดจากการควบรวมสองบริษัทคือ 
บริษัท Castle & Cooke ซึ่งเดิมทีเป็นผู้ผลิตน้ำตาลรายใหญ่ในเกาะฮาวาย
และ บริษัท Hawaiian Pineapple Company ผู้ปลูกและจำหน่ายสับปะรดรายใหญ่ในเกาะฮาวายเช่นกัน
ซึ่งจุดเริ่มต้นของ อาณาจักรผลไม้ของ Dole นั้น ก็เริ่มมาจาก “สับปะรด” นั่นเอง..
แต่รู้หรือไม่ว่าเกาะฮาวาย ไม่เคยมีสับปะรดมาก่อน เพราะไม่ได้เป็นผลไม้ท้องถิ่น
แต่ด้วยความตั้งใจของคุณ James Dole ผู้ก่อตั้งบริษัท Hawaiian Pineapple Company ที่เพิ่งจบการศึกษาด้านการเกษตร จากมหาวิทยาลัย Harvard
เขาก็สามารถทำให้สับปะรดนั้นกลายเป็นผลไม้เศรษฐกิจของฮาวายจนได้
Hawaiian Pineapple Company จะเน้นส่งออกสับปะรดกระป๋องเป็นหลัก
และก็ได้รับความนิยมอย่างมาก ทั้งในสหรัฐอเมริกา แคนาดา และยุโรป
โดยผู้ที่คิดค้นพิซซาหน้าฮาวายเอี้ยน ก็ตั้งชื่อตาม แบรนด์สับปะรดกระป๋องนี้
ความนิยมของ Dole นั้นเริ่มกระจายไปยังหลายๆ ประเทศทั่วโลก รวมถึงในเอเชีย 
ซึ่งระหว่างที่บริษัทได้มีการปรับเปลี่ยนโครงสร้างอยู่หลายครั้ง
จนปัจจุบัน Dole Food Company ได้ขายกิจการ ผลไม้บรรจุห่อทั่วโลก และธุรกิจผลไม้สดในเอเชีย ให้กับบริษัท Itochu เจ้าของเชนร้าน FamilyMart ในญี่ปุ่น
ส่วน Dole Food Company นั้นดูแลธุรกิจผลไม้สดนอกเอเชียทั้งหมด โดยในปัจจุบันอยู่ภายใต้บริษัท Total Produce บริษัทผลไม้สัญชาติไอริช
สำหรับประเทศไทยนั้น
Dole ได้เข้ามาตั้งแต่ปี ค.ศ. 1972 เพื่อตั้งโรงงานผลิตสับปะรดกระป๋องในไทย 
ในนาม บริษัท ไอร์แลนด์แคนนิ่ง และต่อมาเปลี่ยนชื่อเป็น บริษัท โดล ไทยแลนด์
โดยเน้นผลิตสับปะรดกระป๋องในไทยเป็นหลัก ก่อนต่อยอดไปเป็น ผลไม้แปรรูปชนิดอื่นๆ เช่น ผลไม้ในน้ำเชื่อม เยลลีผลไม้ น้ำผลไม้ และฟรุตสลัด รวมถึงผลไม้บรรจุห่อ จำหน่ายในเซเว่น อีเลฟเว่นด้วย
ด้วยภาพลักษณ์ที่เป็นแบรนด์ต่างประเทศ มีมาตรฐานรองรับ สะอาด มีความน่าเชื่อถือ ก็ทำให้ผลไม้พร้อมทานของ Dole นั้นตีตลาดประเทศไทยได้สำเร็จ โดยเฉพาะคนไทยที่รักสุขภาพ และไม่มีเวลาล้างทำความสะอาด หรือปอกเปลือกเอง
อย่างไรก็ตาม ธุรกิจผลไม้กระป๋องก็ยังคงเป็นรายได้หลักของ Dole ในประเทศไทยอยู่
และ Dole ประเทศไทยก็ถือเป็นผู้ส่งออกสับปะรดรายใหญ่ของไทยอีกด้วย
โดยในปี ค.ศ. 2018 ประเทศไทยส่งออกสับปะรดกระป๋องทั้งหมด 8,000 ล้านบาท 
ถือเป็นผลิตภัณฑ์ผลไม้แปรรูปที่ส่งออกมากที่สุดในไทย
รายได้ของ บริษัท โดล ไทยแลนด์ จำกัด
ปี 2018 รายได้ 8,309 ล้านบาท 
ปี 2019 รายได้ 7,547 ล้านบาท
โดยรายได้ในปี 2019 นั้นลดลงเนื่องมาจาก เรื่องของสงครามทางการค้า และค่าเงินบาทแข็ง ทำให้กระทบการส่งออก
จากกรณีของ Dole ก็น่าสนใจว่า ถึงแม้ว่าผลไม้ของ Dole จะราคาสูงเมื่อเทียบกับร้านทั่วๆ ไป แต่ เพื่อแลกกับ ความสะดวกสบาย คุณภาพ และความสะอาด
ก็ทำให้หลายๆ คนก็ยอมจ่ายแพงขึ้น
ซึ่งการทำเช่นนี้ก็จะสามารถสร้างมูลค่าเพิ่มให้กับสินค้า เพราะมีจุดเด่นที่แตกต่างจากคู่แข่ง
ปิดท้ายด้วยข้อมูลที่น่าสนใจ 
ปัจจุบัน เกาะฮาวายนั้นแทบไม่มีไร่สับปะรดเหลืออยู่แล้ว
เนื่องจาก ปริมาณที่ดินจำกัด ทำให้มูลค่าที่ดินสูงขึ้น บวกกับต้นทุนแรงงานที่สูง ทำให้ผู้ผลิตย้ายฐานการผลิตไปประเทศอื่นหมด
และปัจจุบันเกาะฮาวายพึ่งพารายได้จากการท่องเที่ยวเป็นหลักนั่นเอง..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-